Quia ab aliquibus dominis canonicis hujus ecclesie vertebatur in dubium utrum thesaurarius ecclesie Autissiodor. posset et sibi liceret, ad causam sue dignitatis, in ecclesia Autiss., in diebus et festis solemnibus et annualibus, dum divina celebrantur officia, sine habitu ecclesie venire et intrare ecclesiam et chorum dicte ecclesie deferendo supra pugnum suum accipitrem sive avem venalem; per dominum decanum presidentem in dicto capitulo positum fuit in deliberatione utrum posset, et quia compertum fuit per dominum Joannem Buron antiquum canonicum hujus ecclesie, quod ipse alias et dudum viderat in juvenili etate sua premissa facere domino Johanni Nazarie dudum thesaurario hujus ecclesie, ac etiam per dominos et magistros Joannem Quinart, et Guidonem Bertadi canonicos ecclesie Autissiodor. qui dixerunt et deposuerunt quod in ecclesia Nivernensi thesaurarius ecclesie Nivernensis predicte, sicut supra declaratum est, faciebat et viderat facere dicto thesaurario. Quibus assertionibus auditis, predictus dominus thesaurarius dixit et exposuit: «vos domini mei audistis ea que dixerunt et deposuerunt prefati domini Johannes Buron, Guenart et Bertault, et quamvis hec mihi licebant facere tamen hoc facere distuli absque vestro consensu et beneplacito.» Quibus verbis sic prolatis, dictus dominus decanus presidens petiit a prefatis dominis capitulantibus in ecclesia Autiss. utrum eis placeret quod prefatus dominus thesaurarius deferret dictum avem in ecclesia Autissiod. hora que divina celebrabantur in ecclesia Autissiodor., et sine habitu ecclesie. Qui omnes, nemine discrebante aut contradicente, responderunt et dixerunt quod eis bene placebat et contentabantur, quod dictum avem deferret, et sine habitu ecclesie.